Timbroù Venezia Giulia

Aloubet e voe gant arme Italia an tiriadoù a oa dindan dalc’h Aostria e rannvroioù Trentino ha Venezia Giulia e fin ar Brezel-bed kentañ. Timbroù a voe embannet gant ar velestradurezh nevez e 1918. 

Lakaet e voe e gwerzh e Trieste timbroù Aostria ar bloaz 1916 dreistmoullet gant "Regno d'Italia / Venezia Giulia / 3. XI. 18" ha "Venezia / Giulia" hepmuiken war an timbroù eus Italia. Evit poblañs Trentino e voe moullet  timbroù aostrian warno "Regno d Italia / Trentino / 3 nov 1918" ha timbroù italian gant "Venezia / Tridentina".

E miz Genver 1919, an Italianed a embannas timbroù heñvel an eil ouzh egile, da vezañ implijet e kement tiriad aloubet gante, warno an talvoud-gwerzh nevez hag ar gerioù « 5 / centesimi / di corona ». Ne vez ket graet gant moneiz Italia er broioù-se (Lira) met hini Aostria-Hungaria (Krone = Corona).

Staget e voe rannvro Trentino ouzh Italia e miz Gwengolo (Feur-emglev Saint-Germain-en-Laye), ha Trieste da c’houde (Feur-emglev Rapallo).

Goude an Eil Brezel-bed, eus 1945 da 1947, e voe aloubet Venezia Giulia gant soudarded ar re Gevredet (luioù saoz hag amerikan) hag ar re eus Lu Pobl Yougoslavia en Istria ha Slovenia. Bevennet e oa an tachennoù aloubiñ gant al linenn Morgan.

Er Rannvro A (ar re Gevredet) e voe dreistmoullet timbroù italian gant an enskrivadur A.M.G./V.G. (Allied Military Government /Venezia Giulia) e miz Gwengolo 1945. E 1947, da heul feur-emglevioù peoc'h Pariz, e roas Italia an darn vrasañ eus an tiriadoù-se da Yougoslavia.

 Pennadoù kar 
 Timbroù Italia
Timbroù Tiriad Dieub Trieste

Venezia Giulia, Timbroù
Venezia Giulia